Bybelskool » Galasiërs 5:13-6:17 – VRYHEID: dra die vrug van die Gees in die gemeenskap van gelowiges
Feb 17, 2020 at 21:27 | #
Ek is besig om te fokus op die vrug van die gees in Galasiers, en wou graag meer oor die volgende gedeelte weet:
"En die werke van die vlees is openbaar, naamlik owerspel, hoerery, onreinheid, ongebondenheid; afgodery, towery, vyandskap, twis, jaloersheid, toornigheid, naywer, tweedrag, partyskap; afguns, moord, dronkenskap, brassery en dergelike dinge, waarvan ek julle vooraf sê, soos ek al vroeër gesê het, dat die wat sulke dinge doen, die koninkryk van God nie sal beërwe nie."
My vraag is spesifiek op die doen in die laaste gedeelte. Beteken die doen spesifiek iemand wat in hierdie dinge genoem te volhard, of iemand wat hierdie dinge somtyds doen?
Ook staan daar geskrywe "sulke dinge". Beteken dit dat iemand nie die koninkryk sal beerwe as hy/sy al die dinge genoem doen, sommige doen of net een van die dinge doen (of volhard)?
Daar staan ook dat mense wat sulke doen, nie die koninkryk van God sal sien nie.
Feb 18, 2020 at 15:02 | #
Hi Christopher, Die Griekse werkwoord wat in Galasiërs 5:21 gebruik word, is prassō. Dit word in die teenwoordige tyd gebruik wat beteken dat dit op mense dui wat in 'n gewoonte is om dié dinge te beoefen: "to "practise", i.e. perform repeatedly or habitually." (Strongs en Liddle-Scott). Dit dui dus op 'n praktyk in jou lewe, iets wat jy gereeld beoefen, sonder dat jy die Here om vergifnis en verlossing vra, en sonder dat jy daarteen stry en deur die Gees die werke van die vlees doodmaak (Rom 8:13).
Die "sulke dinge" dui op dinge wat soortgelyk is aan dié vyftien dinge wat hy noem. Hy noem bv nie vuiltaal nie, maar dit is ingesluit omdat hy op 'n ander plek daaroor praat (Ef 4:29). Die vyftien dinge is dus verteenwoordigend van 'n lewe wat nie aan God behoort nie.
Wanneer jy dié dinge doen, wys jy eintlik dat jy nog nie die verlossing uit God se hand ontvang het nie, wat beteken dat jy die koninkryk van God nie sal beërwe as jy nie tot bekering kom nie. Bekering help ons om die werke van die vlees dood te maak en die vrug van die Gees sal dan al hoe meer in jou lewe na vore kom.